CELEX: 32020D1697
Language: sk
Date: 2020-10-12 00:00:00
Title: Rozhodnutie Rady (EÚ) 2020/1697 z 12. októbra 2020 o pozícii, ktorá sa má v mene Európskej únie prijať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o rozhodnutie č. 0010, ktorým sa prijíma príloha 3 k dohode

13.11.2020   
               
               
                  SK
               
               
                  Úradný vestník Európskej únie
               
               
                  L 381/18
               
            
         ROZHODNUTIE RADY (EÚ) 2020/1697
         z 12. októbra 2020
         o pozícii, ktorá sa má v mene Európskej únie prijať v Bilaterálnej rade pre dohľad podľa Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, pokiaľ ide o rozhodnutie č. 0010, ktorým sa prijíma príloha 3 k dohode
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (1) (ďalej len „dohoda“) bola schválená v mene Únie rozhodnutím Rady 2011/719/EÚ (2) a nadobudla platnosť 1. mája 2011.
                  
               
                     (2)
                  
                  
                     Jedným z hlavných cieľov dohody je zlepšiť vzťah dlhodobej spolupráce medzi Európou a Spojenými štátmi s cieľom zabezpečiť vysokú úroveň bezpečnosti civilného letectva na celom svete a minimalizovať ekonomické zaťaženie leteckého priemyslu a podnikov v dôsledku nadbytočného regulačného dohľadu.
                  
               
                     (3)
                  
                  
                     Dodatok 1 (3) k dohode rozširuje rozsah pôsobnosti článku 2.B dohody okrem iného aj na udeľovanie preukazov spôsobilosti a výcvik posádky a predbežne sa vykonáva od 13. decembra 2017 v súlade s článkom 3 rozhodnutia Rady (EÚ) 2018/61 (4).
                  
               
                     (4)
                  
                  
                     V článku 5 dohody v znení zmien sa stanovuje vypracovanie nových príloh k dohode týkajúcich sa záležitostiach patriacich do rozsahu jej pôsobnosti.
                  
               
                     (5)
                  
                  
                     Obaja technickí zástupcovia v zmysle článku 1.F. dohody, a to Agentúra Európskej únie pre bezpečnosť letectva (ďalej len „EASA“) za Európsku úniu (ďalej len „EÚ“) a Federálny letecký úrad (ďalej len „FAA“) za Spojené štáty Americké (ďalej len „USA“) navrhli, aby Bilaterálna rada pre dohľad prijala rozhodnutie o vypracovaní novej prílohy 3 k dohode na účely vzájomného uznávania zistení o zhode a dokumentácie, ako aj poskytovania technickej pomoci v súvislosti s udeľovaním preukazov spôsobilosti/osvedčení súkromným pilotom a monitorovaním dodržiavania.
                  
               
                     (6)
                  
                  
                     Uľahčením konverzie preukazov spôsobilosti a určitých kvalifikačných kategórií pilotov sa vytvorí rámec na zabezpečenie toho, aby piloti s bydliskom v Únii pilotovali lietadlá na základe preukazov/kvalifikačných kategórií vydaných v súlade s predpismi EÚ pod dohľadom orgánov členských štátov EÚ a aby si kvalifikácie udržiavali a rozvíjali vo výcvikových organizáciách EÚ. Navyše to bude výrazným praktickým prínosom pre mnohých pilotov s bydliskom v Únii a v Spojených štátoch, avšak bez ohrozenia bezpečnosti.
                  
               
                     (7)
                  
                  
                     V článku 19.C dohody sa stanovuje, že nové prílohy nadobúdajú platnosť na základe rozhodnutia Bilaterálnej rady pre dohľad zriadenej podľa jej článku 3.
                  
               
                     (8)
                  
                  
                     Je vhodné stanoviť pozíciu, ktorá sa má v mene Únie prijať v Bilaterálnej rade pre dohľad v súlade s článkom 4 ods. 3 rozhodnutia 2011/719/EÚ, pokiaľ ide o rozhodnutie Bilaterálnej rady pre dohľad č. 0010, ktorým sa prijíma príloha 3 k dohode týkajúca sa udeľovania preukazov spôsobilosti pilotom v súlade s článkami 3.C.7 a 19.C dohody.
                  
               
                     (9)
                  
                  
                     Pozícia Únie v Bilaterálnej rade pre dohľad by preto mala byť založená na návrhu rozhodnutia Bilaterálnej rady pre dohľad č. 0010 a na spoločnom vyhlásení,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Európskej únie prijať v Bilaterálnej rade pre dohľad podľa článkov 3 a 19 Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (ďalej len „dohoda“), pokiaľ ide o prijatie rozhodnutia Bilaterálnej rady pre dohľad, ktorým sa prijíma príloha 3 k dohode,je založená na návrhu rozhodnutia Bilaterálnej rady pre dohľad č. 0010 a na podpise spoločného vyhlásenia. (5)
            
         
         
            Článok 2
            Rozhodnutie Bilaterálnej rady pre dohľad sa po jeho prijatí uverejní v Úradnom vestníku Európskej únie.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 12. októbra 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 291, 9.11.2011, s. 3.
         
            (2)  Rozhodnutie Rady 2011/719/EÚ zo 7. marca 2011 o uzavretí Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva (Ú. v. EÚ L 291, 9.11.2011, s. 1).
         
            (3)  Ú. v. EÚ L 11, 16.1.2018, s. 3.
         
            (4)  Rozhodnutie Rady (EÚ) 2018/61 z 21. marca 2017 o podpise a predbežnom vykonávaní dodatku k Dohode medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva, v mene Európskej únie (Ú. v. EÚ L 11, 16.1.2018, s. 1).
         
            (5)  Pozrite dokument ST 11004/19 na http://register.consilium.europa.eu.